
PROCESVERBAL

SEANCËN E DREJTON
   DEPUTETI NAMIK DOKLE
(Seanca filloi në orën 18:00)

Namik Dokle - Zonja dhe zotërinj, ju ftoj të ngriheni në këmbë në respekt dhe në nderim të Himnit Kombëtar!

(Këndohet Himni Kombëtar.)

Zoti President i Republikës,

Të nderuara zonja dhe zotërinj deputetë të zgjedhur nga populli,

Të nderuar Shkëlqesi Ambasadorë dhe përfaqësues të Trupit Diplomatik,

Të respektuar përfaqësues të komuniteteve fetare,

Të dashur bashkatdhetarë,

Me nderin që më ofron mosha dhe përvoja shumëvjeçare në këtë tempull të demokracisë, kam kënaqësinë të deklaroj të hapur mbledhjen e parë të Legjislaturës së 8-të të Kuvendit të Republikës së Shqipërisë.

Kolegë të vjetër e të rinj, mirë se erdhët! Mirë se erdhët dhe urimet më të mira për zgjedhjen tuaj, për të qenë në çdo moment në lartësinë e misionit dhe të përgjegjësisë që vota e popullit na ka ngarkuar të gjithëve.

Kjo legjislaturë është nga të rrallat e Kuvendit të Shqipërisë, që nis pa bojkot dhe kjo falë forcave politike që përfaqësohen këtu, para së gjithash e mbi të gjitha, falë popullit shqiptar, që si sfinks i heshtur, i mençur dhe i përmbajtur, larg zhurmave dhe tam-tameve fushateske, vendosi me votën e tij të ndryshojë mënyrën dhe ritmin e udhëtimit të Shqipërisë drejt Europës së bashkuar; vendosi ta bëjë atë më të ndershme, më të mençur, më të saktë dhe më të shpejtë. Ai na dha të gjithëve një mesazh të qartë kundër politikave arrogante, prepotente dhe plaçkitëse, na bëri thirrjen e madhërishme që më bukur se kushdo e ka shprehur Nënë Tereza:

“Ku është urrejtja, të sjellë dashuri.

Ku është dëshpërimi, të sjellë shpresë.

Ku është dyshimi, të sjellë besim.

Ku është ndarja, të sjellë bashkim.”

Uroj të dalim të gjithë faqebardhë në detyrën fisnike të deputetit, duke mos harruar se ajo kërkon prej nesh përkushtim, pasion dhe ndershmëri; kërkon bashkëpunim dhe mirëkuptim pozitë-opozitë, sepse aty ku mungon mirëkuptimi, edhe qëllimet e mira bëhen të pa dobishme.

 Uroj në mënyrë të veçantë deputetët e zgjedhur për herë të parë si përfaqësues të popullit, të kenë sukses dhe të mbrojnë dinjitetin e ligjbërësit shqiptar dhe të institucionit themelor të Republikës sonë parlamentare.

Ju që hyni këtu lërini jashtë tempullit mendjemadhësinë, interesin meskin, mosmirënjohjen ndaj njerëzve të thjeshtë! Merrni me vete çdo gjë të mirë të popullit që ju votoi, e mbi të gjitha, dashurinë për Shqipërinë tonë! 

Ju faleminderit!

Tani, të nderuar deputetë, në bazë të nenit 1, pika 2 e Rregullores së Kuvendit, 3 deputetë, ndër deputetët më të rinj të Kuvendit, caktohen përkohësisht të kryejnë detyrën e Sekretarisë së Kuvendit deri në zgjedhjen e Byrosë së Kuvendit. Nga lista e sjellë nga KQZ-ja kemi një sërë deputetësh dhe deputetesh të reja, por më të rinjtë janë: Ylli Shehu, Klajda Gjosha dhe Olta Xhaçka. I ftoj të tre të marrin vendin e tyre të sekretarisë së përkohshme.

Faleminderit!

Mbështetur në nenin 2 të Rregullores kam kënaqësinë dhe nderin t’i njoftoj Kuvendit që, mbi bazën e vendimit nr.759, datë 6 gusht 2013 të Komisionit Qendror të Zgjedhjeve, lista përbërëse e Kuvendit të ri sipas qarqeve dhe sipas alfabetit është kjo:

Qarku Berat: Astrit Veliaj, Eduard Shalsi, Eduard Bejko, Ermonela Felaj, Fidel Ylli, Genc Pollo, Bledion Rehovica, Nasip Naço.

Qarku Dibër: Bedri Hoxha, Përparim Spahiu, Roland Keta, Sherefedin Shehu, Shkëlqim Cani, Ulsi Manja.

Qarku Durrës: Agron Duka, Albana Vokshi, Artur Bushi, Blendi Klosi, Eduard Halimi, Gent Strazimiri, Gentian Bejko, Igli Cara, Ilir Beqja, Klodiana Spahiu, Lefter Koka, Namik Dokle, Oerd Bylykbashi.

Qarku Elbasan: Alfred Peza, Aqif Rakipi, Arben Imami, Ardjan Turku, Ben Blushi, Bujar Kllogjeri, Damian Gjiknuri, Edmond Haxhinasto, Eduard Selami, Evis Kushi, Luan Duzha, Luçiano Boci, Musa Ulqini, Taulant Balla. 

Qarku Fier: Arben Çuko, Armando Subashi, Eglantina Gjermeni, Erion Braçe, Ervin Koçi, Gramoz Ruçi, Ilirian Celibashi, Kozma Dashi, Majlinda Bufi, Mesila Doda, Omer Mamo, Petrit Vasili, Piro Lutaj, Robert Bitri, Shpëtim Idrizi, Sokol Olldashi.

Qarku Gjirokastër: Anastas Angjeli, Arben Ahmetaj, Erion Veliaj, Genc Ruli, Vangjel Tavo.

Qarku Korçë: Arta Dade, Bashkim Fino, Edmond Spaho, Elena Qirici, Fatmir Mediu, Gjergji Papa, Ilir Xhakolli, Ilirian Pendavinji, Olta Xhaçka, Pirro Kapurani, Ridvan Bode, Ylli Ziçishti.

Qarku Kukës: Alban Zeneli, Besnik Dushaj, Flamur Noka, Vexhi Muçmataj.

Qarku Lezhë: Albina Deda, Aldo Bumçi, Armando Prenga, Gjovalin Kadeli, Mimi Kodheli, Monika Kryemadhi, Vasil Bicaj.

Qarku Shkodër: Agron Çela, Gjovalin Bzhetaj, Helidon Bushati, Jozefina Topalli, Mark Frroku, Mimoza Hafizi, Namik Kopliku, Nard Ndoka, Paulin Sterkaj, Tom Doshi, Voltana Ademi.

Qarku Tiranë: Artan Gaçi, Besnik Baraj, Dashamir Peza, Dashamir Shehi, Ditmir Bushati, Edi Paloka, Fatmir Xhafaj, Florion Mima, Gerti Bogdani, Halim Kosova, Ilir Meta, Jorida Tabaku, Kastriot Islami, Keltis Kruja, Klajda Gjosha, Lindita Nikolla, Luan Rama, Majlinda Bregu, Milena Harito, Myqerem Tafaj, Pandeli Majko, Parid Cara, Pjerin Ndreu, Rakip Suli, Sadri Abazi, Saimir Tahiri, Sali Berisha, Spartak Braho, Tahir Muhedini, Vasilika Hysi, Xhemal Qefaliaj, Ylli Shehu.

Qarku Vlorë: Andrea Marto, Arben Ristani, Astrit Patozi, Dashamir Tahiri, Edi Rama, Fatmir Toçi, Koço Kokëdhima, Liljana Elmazi, Luiza Xhuvani, Shkëlqim Selami, Valentina Leskaj, Vangjel Dule.

Kalojmë në pikën tjetër të rendit të ditës. Kuvendi, në bazë të nenit 3 të Rregullores, ngre një komision të përkohshëm për verifikimin e mandateve. Komisioni përbëhet nga 9 deputetë dhe pasqyron, për aq sa është e mundur, përbërjen politike të Kuvendit, siç del nga rezultati i zgjedhjeve. Propozimet për përbërjen dhe kryesinë e komisionit bëhen nga përfaqësuesit e grupeve politike dhe miratohen nga Kuvendi me votim të hapur, me shumicën e votave, në prani të më shumë se gjysmës së anëtarëve të tij. 

Tani kam nderin të ftoj kryetarët e grupeve parlamentare për të bërë propozimet konkrete. 

Zoti Ruçi keni fjalën në emër të Grupit Socialist dhe të maxhorancës. Sekretaria të mbajë shënim emrat që propozohen!
Gramoz Ruçi - Në emër të Grupit Parlamentar të PS-së propozoj 4 kolegë të jenë pjesëtarë të Komisionit të Verifikimit të Mandateve, konkrektisht: Armando Subashi, Ermonela Felaj, Besnik Baraj dhe Vexhi Muçmata.  

Namik Dokle - Në emër të LSI-së fjalën e ka zoti Vasili.

Petrit Vasili - Në emër të LSI-së propozojmë zotin Vangjel Tavo.

Namik Dokle – Faleminderit!

Fjalën e ka zoti Paloka në emër të opozitës.

Edi Paloka - Në emër të opozitës propozojmë zonjën Voltana Ademi, zotin Oerd Bylykbashi, zotin Arben Ristani dhe zotin Gerti Bogdani.


Namik Dokle – Faleminderit!

Atëherë komisionin i përkohshëm për verifikimin e mandateve të bëjë mbledhjen e tij të parë dhe të marrë dokumentacionin përkatës të zgjedhjeve, të verifikojë mandatet dhe t’i paraqesë Kuvendit në seancë plenare raportin për vlefshmërinë e mandateve të deputetëve! 

Këtu e mbyllim këtë seancë. Seanca e ardhshme do të hapet nesër në orën 11:00.

Mirupafshim!
( Seanca u mbyll në orën 18:30)

Drejtuesi i seancës
z.Namik Dokle

